Dette skjer selv om forutsetningen fra Stortinget var at de som ble berørt av uførereformen skulle sitte igjen med ytelser på samme nivå som tidligere.

Årsaken er at de nye uførereglene får tilbakevirkende kraft når uføregraden justeres for dem som var delvis uføre før reformen trådte i kraft 1. januar i fjor, skriver Dagbladet.

Var du delvis ufør før 1. januar 2015 og blir helt ufør i dag, risikerer du å tape store beløp.

Endringen er at den tidligere bruttopensjonen er ikke lenger med i grunnlaget for folketrygden.

– Alt i alt gjelder dette mange tusen personer. De rammes av ulike varianter av endringen i reformen. Noen av endringene slår inn på de samme menneskene. Da blir effekten stor samlet sett før skatt, sier Steinar Fuglevaag, pensjonsekspert i Fagforbundet til Dagbladet (krever abonnement).

Les også: Nesten én av ti får uføretrygd

Minus 70.000

En av de berørte Dagbladet har vært i kontakt med taper 70.000 kroner i året med de nye reglene. Ifølge Norsk Sykepleierforbund har enkelte fått redusert uførepensjonen med over 100.000 kroner årlig.

–Mange har vært delvis uføre i mange år før de blir helt uføre. Da vil de merke det på økonomien, sier Fuglevaag.

Les også: 127.000 uføre taper på reform

Utgjør mange penger

De nye reglene vil gi flere store kutt i uførepensjonen.

– Dersom du for eksempel har vært 30 prosent ufør i noen år, og deretter blir 100 prosent ufør, legges ikke inntekten fra de 30 prosentene inn som tidligere inntekt. Da får du et lavere inntektsgrunnlag, og det utgjør ganske mange penger tapt, sier pensjonseksperten videre til Dagbladet.

Sykepleierforbundet sier til avisen at de forventer at Departementet nå ser på de konsekvensene endringene får for enkelte.

Av årsakene til at folk får mindre er uklare samordningsregler mellom avtalefestet pensjon (AFP) og uførepensjon. En ny nedre grense på 20 prosent uføregrad gjør at pensjonen forsvinner for de siste 20 prosentene når arbeidsevnen/inntekten kommer opp i 80 prosent av tidligere innekt.

Les også: Lavtlønte uføre taper på uførereformen

– Sparker de som ligger nede

Mette Nord leder i Fagforbundet. Foto: Håkon Mosvold Larsen / NTB scanpix

I april i fjor viste tall fra Skattedirektoratet at 127.000 taper på uførereformen.

– Den blåblå regjeringa har siden forrige valg ført en konsekvent usolidarisk politikk mot de svakeste i samfunnet. Med disse endringene sparker regjeringa de som allerede har en vanskelig økonomisk situasjon, det synes jeg ikke er en verdig politikk, sa leder i Fagforbundet Mette Nord i april i 2015.

I juni i fjor ba Stortinget om en ny gjennomgang av reformen.

Les også: Alt du trenger å vite om pensjon